Bódvarákó

Bódvarákó község Borsod-Abaúj-Zemplén vármegyében, az Edelényi járásban.

Fekvése 
Miskolctól 52 kilométerre északra, az Aggteleki-karszt és a Szalonnai-hegység között, az Esztramos-hegy lábánál, a Bódva folyó völgyében fekszik. Zsáktelepülésnek tekinthető, közúton csak a 27-es főútból, annak a 43+100-as kilométerszelvényében, Bódvaszilas déli külterületei közt délkelet felé kiinduló 26 117-es számú mellékúton érhető el. Burkolatlan úton megközelíthető még Perkupa Dobódél településrésze felől is.

A környező települések: Bódvaszilas és Tornaszentandrás körülbelül 2-2 kilométerre, Perkupa és Szögliget körülbelül 8-8 kilométerre; a legközelebbi város, Szendrő mintegy 18 kilométerre fekszik.

Közlekedés 
Közösségi közlekedéssel a Volánbusz 4124-es járatával közelíthető meg.

Története

Nevének eredete 
A falu nevét legkorábban egy 1283-ban kelt iratban említik. Sokáig „Rákónak” hívták; ez a kifejezés a szláv eredetű rák szavunkkal párhuzamosan alakult ki. A folyó menti fekvésére utaló „Bódva-” előtagot  1905-ben kapta. Eredetileg Torna vármegye Tornai járásához tartozott.

Közélete

Polgármesterei 
 1990–1994: Bodolai István (független)
 1994–1998: Bodolai István (független)
 1998–2002: Bodolai István (független)
 2002–2006: Bodolai István (független)
 2006–2010: Bodolai István (független)
 2010–2014: Farkas Árpád (független)
 2014–2018: Farkas Árpád (független)
 2018–2019: Dámóczi Attila Miklós (független)
 2019-től: Képes László (független)

A településen 2018. augusztus 26-án időközi polgármester-választást tartottak, mert az előző polgármester méltatlanná vált a tisztségéhez. Farkas Árpádot még 2016-ban ítélte a bíróság hat hónap felfüggesztett börtönbüntetésre falopás miatt, de ennek ténye jóval később derült csak ki; méltatlanságát ezt követően mondta ki a területileg illetékes munkaügyi és közigazgatási bíróság. Farkas a történtek ellenére elindult a választáson, de alulmaradt egyetlen kihívójával szemben.

Népesség 
A település népességének változása:

2001-ben a településen a lakosságnak 97%-át magyar, a 3%-át cigány nemzetiségű emberek alkották.

A 2011-es népszámlálás során a lakosok 77%-a magyarnak, 2,3% cigánynak mondta magát (23% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 51,7%, református 3,4%, evangélikus 3,4%, görögkatolikus 4,6%, felekezeten kívüli 1,1% (33,3% nem válaszolt).

Nevezetességek, látnivalók 

Az egyutcás település több háza érintetlenül maradt meg a környék népi építészetének emlékeként.

A korábbi templom helyén álló római katolikus templomát 1803-ban építtette a Keglevich család. Ezt emléktábla tanúsítja a zömök, párnás sisakú torony tövében nyíló bejárat fölött. A zömök torony sisakja párnás. A torony alatt van az előtér, fölötte a karzat. A hajót és az annál keskenyebb szentélyt is csehsüvegboltozat fedi. A copf stílusú szószéket festett szobrok díszítik. A régi főoltárképet (Andreas Zallinger: Avilai Szent Teréz) a sekrestye ajtaja fölé helyezték át. Az orgonát 1887-ben építették.

1995-ben a településen található 8 barlangot az Aggteleki-karszt és a Szlovák-karszt többi barlangjával együtt az UNESCO a világörökség részévé nyilvánította. Ezek a barlangok a Bódvarákói-barlang, az Esztramosi Földvári Aladár-barlang, a Gerinc-barlang, a Gerinc-zsomboly, a Kalcitkristályos-barlang, a Ledobóakna barlangja, a Sas-lik és a Téli fellevegőzésű-barlang. Egy fokozottan védett barlang van a településen, az Esztramosi Földvári Aladár-barlang.

Több ritka növény is található a környéken, a Bódva árterében virágzik a mocsári kockásliliom, az Esztramos-hegy lejtőin az apró nőszirom, a leánykökörcsin, a tavaszi kankalin és sok szép színes virág jelzi a tavasz eljövetelét.

Geo-Bio Gólyatábor 
Az Eötvös Loránd Tudományegyetem 1986–2018 között hagyományosan Bódvarákón rendezte meg a „Geo-Bio Gólyatábort” az élettudományok és a földtudományok szakjai (biológus, csillagász, geofizikus, geográfus, geológus, környezettudományi, meteorológus, térképész) újdonsült hallgatói számára. A falu lakossága ilyenkor egy hétre gyakorlatilag megötszöröződött, jelentős plusz bevételhez jutva. A település új vezetése 2019-ben vállalhatatlan helyzetbe hozta a szervezőket, így 33 év után a gólyatábor új helyszínre költözött.

Híres emberek 
 Itt született Lánczy Margit színésznő.
 Itt van eltemetve gróf Keglevich István főrend, intendáns, Lánczy Margit édesapja.

Jegyzetek

Könyvek 
 26. oldalE1

További információk 
  Bódvarákó és környékének látnivalói
 Hadobás Sándor, 2003: Az Aggteleki Nemzeti Park és környéke kultúrtörténeti értékei I. Építészeti emlékek. 2., javított kiadás. Aggteleki Nemzeti Park Igazgatóság.
 https://web.archive.org/web/20181204204011/https://bodvarako.webnode.hu/ - A Geo-Bio Gólyatábor rajongói oldala

Borsod-Abaúj-Zemplén megye települései
Abaúj-Torna vármegye települései